lakapeale jäi palju kola maha, vanu riideid ja linu ja kuivanud vihtasid ning kartulikottide kaupa viinapudeleid. ei tea küll, miks neid pudeleid lakka koguti. suurem osa minu vanu mänguasju sai tuttavate lastele ära jagatud, nukud ja muud. lakka jäi katkine nukuvanker, mis teenis mind truult mitu aastat, ning mu enda õmmeldud lappidest maduuss. nägin  mingis lastesaates, et oli selline lapimadu kellelgi ja tahtsin endale ka. see madu on üks nendest kümnest asjast, mida ma oma elus üldse õmmelnud olen. ma pole eriti käsitöölembene naisterahvas. süüa teen ka nii muuseas, pole minu kirg. ema oli mul ka selline, kes parema meelega kuskil sohvanurgas raamatut luges kui kulinaarseid eneseületamisi teostas. leiba ja vorsti võis külmkapist igaüks ise ka võtta.